Vasile Miriuță nu vrea să audă de un club din Superligă: "De ce să mă duc acolo?"
Vasile Miriuță, fostul antrenor de la CFR Cluj și Dinamo, nu este tentat să preia FC Voluntari.
Nicolae Dică (43 de ani) a plecat de la FC Voluntari după doar șapte meciuri, din cauza rezultatelor slabe ale echipei. Ilfovenii au decis, chiar înainte de play-out, să facă o schimbare la nivelul băncii tehnice.
Vasile Miriuță nu înțelege decizia luată de FC Voluntari și spune că el nu ar fi tentat să preia echipa aflată pe locul 15, chiar înainte de play-out.
Vasile Miriuță: "Care e logica?"
Practic, antrenorul care va veni la FC Voluntari va avea la dispoziție doar nouă meciuri pentru a redresa situația, al care s-ar putea adăuga încă două în eventualitatea în care ilfovenii vor prinde barajul.
"Îl aduci şi îl dai după 7 etape afară? Care e logica? Păi, de ce să mă duc la Voluntari? Nu stau bine aici la tine în emisiune. Iar o să zică lumea că sunt arogant, dar nu m-aş duce. Sunt bine cum sunt momentan.
E foarte greu, dar te duci şi îţi asumi. E foarte greu. Sunt unii antrenori care se duc şi nu îşi asumă că poţi retrograda. Te duci, încerci. Retrogradezi, asta e viaţa. Nu mai dai vina pe ce a fost înainte", a spus Vasile Miriuţă, la Prima Sport.
FC Voluntari a încheiat sezonul regulat cu 28 de puncte, astfel că va începe play-out-ul cu 14. Salvarea de la retrogradare nu ar fi o misiune imposibilă pentru ilfoveni, având în vedere că distanța față de locul șapte este de șapte puncte.
Ultimele "mandate" ale lui Nicolae Dică
În ultimii doi ani, Nicolae Dică a antrenat patru echipe. A rezistat trei luni la FCSB, cu care a reușit să se califice în grupele Conference League, iar apoi a fost "instalat" la CS Mioveni de unde a plecat după patru luni, după ce nu a reușit să se salveze de la retrogradare.
A urmat FCU Craiova, unde a rezistat doar cinci etape, iar acum FC Voluntari, unde nu a reușit să redreseze situația.
Urmăriți SPORT.RO și pe Google News